《金殿》
清代·吴仰贤

言寻鹦鹉庵，乃在凤山侧。石磴引途长，筠舆穿箐密。

初地峙山引，重关辟香域。佛亦专城居，崇垣势崱屴。

眼明见花宫，照耀黄金色。谁凿铜山穴，来构梵王室。

参差万瓦明，磨砻两楹植。藻井与疏寮，玲珑胜雕刻。

中奉武当神，玉座颇莹拭。庭前五丈竿，大旗飏落日。

居然范金为，非是通帛质。穹碑屹两旁，大书夸撰述。

经始万历中，甲辰首载笔。伟哉陈中丞，持节抚南国。

勇略伏猓獠，余威詟爨僰。三宣设八关，屯兵备缅贼。

雄才足筹边，韦李乃其匹。惜哉侈心生，未免留口实。

铜柱马援置，铜鼓武侯勒。克敌扬天威，岂恃象教力。

况当神庙年，中外困掊克。殿工筹度支，矿使遍南北。

滇中增贡金，数比旧额溢。辇石充山庄，购象备扈跸。

要荒肆徵求，帑缗糜千亿。以兹六诏民，愁叹废力穑。

中丞亦慈祥，宝井役请息。乞哀一纸疏，读者尚心恻。

奈何侈兴筑，物力不遑恤。竭此三品金，空为十地饰。

即今厄红羊，战场浩荆棘。昆池灰再飞，阿房火未熄。

兹殿类灵光，巍然可登陟。窗轩稍零落，父老为哽恧。

醵金累锱铢，鸠工庀堂阈。毋使大厦倾，谓是明神式。

我意独不然，狂论众所嫉。不见民苦饥，老稚葬沟洫。

厂废鼓铸穷，那能振万镒。佛开甘露引，断臂且舍得。

何惜方丈地，借为救荒术。巨炭炽红炉，新模就赤仄。

弹指千万缗，散以助耕织。鸿嗷得栖迟，鹑衣救凛慄。

徐议销兵气，农器铸亦亟。斯事实便民，余岂贪货殖。

神鬼如有灵，罪谪誓不怵。

作者简介：（1821—1887）浙江嘉兴人，字牧驺。咸丰二年进士，历官云南罗次、昆明知县，武定知州，迤东道。以忤上官，称病归。诗浑成典雅。有《小匏庵诗存》、《诗话》等。